S-109/2016

Mál þetta, sem þingfest var þann 8. september 2016 og dómtekið að lokinni aðalmeðferð þann 17. nóvember 2016, er höfðað með ákæru útgefinni af lögreglustjóranum á Suðurlandi, dagsettri 29. júní 2016, gegn A-kk-þgf G-kk-þgf B-x-x, Miðholti 5, Mosfellsbæ,

I.

„fyrir hegningar- umferðar- og fíkniefnalagabrot:

með því að hafa, aðfaranótt miðvikudagsins 21. október 2015 í heimildarleysi og óleyfi, hagnýtt sér bifreiðina [...] til aksturs sviptur ökurétti frá Reykjavík að ION Hóteli á Nesjavöllum við Þingvallavatn og fyrir að hafa að morgni sama dags á hótelherbergi á framangreindu hóteli haft í vörslu sinni 2,96 g af kókaíni sem datt úr buxnavasa ákærða eftir að lögregla hafði afskipti af honum.

Teljast brot ákærða varða við 1. mgr. 48. gr. umferðarlaga nr. 50,1987, sbr. 1. mgr. 100. gr. nefndra umferðarlaga og 1. mgr. 259. gr. almennra hegningarlaga nr. 19,1940 og 2. gr., sbr. 5. og 6. gr. laga um ávana- og fíkniefni nr. 65, 1974 með síðari breytingum og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

II.

fyrir rangar sakargiftir:

með því að hafa, er lögregla hafði af honum afskipti í því tilviki er greinir í fyrri lið ákæru, tjáð lögreglu ranglega að hann héti A, undirritað leitarheimild og vettvangsskýrslu lögreglu undir því nafni og með því leitast við að koma því til leiðar að A yrði sakaður um brotin.

Telst brot þetta varða við 1. mgr. 148. gr. almennra hegningarlaga nr. 19, 1940.

Þess er krafist að ákærði verði dæmdur til refsingar og til að sæta upptöku á framangreindum fíkniefnum (efnaskrá nr. 31355), samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og til greiðslu alls sakarkostnaðar.“

Ákærði mætti við þingfestingu málsins þann 8. september sl., og var S-kk-nf K-kk-nf K-kk-nf hrl., skipaður verjandi ákærða að hans ósk. Var málinu frestað til 15. sama mánaðar til að gefa ákærða kost á að fara yfir sakarefnið og ráðfæra sig við verjanda sinn. Hvorki ákærði né verjandi hans mættu til þinghaldsins 15. september sl., og var málinu því frestað til 29. sama mánaðar. Þann dag mætti ákærði með skipuðum verjanda sínum og játaði sök hvað fíkniefnalagabrot það sem tilgreint er í fyrri tölulið ákæru varðar, en neitaði að öðru leyti sök. Þann 18. október sl., barst dómara tilkynning og umboð þess efnis að ákærði óskaði eftir að T-kk-nf K-kk-nf hdl., tæki við sem verjandi ákærða. Í framhaldinu var framangreindum lögmanni send gögn málsins og boðað til aðalmeðferðar í málinu.

Aðalmeðferð málsins fór fram eins og áður segir þann 17. nóvember sl. Í upphafi þinghaldsins óskaði ákærði eftir að breyta afstöðu sinni til ákæruskjalsins og játaði þá sök samkvæmt öðrum tölulið ákærðu, þ.e. rangar sakargiftir.

Málavextir

Miðvikudaginn 21. október 2015, klukkan 10:12, barst lögreglu tilkynning frá ION hóteli á Nesjavöllum um að starfsmaður hótelsins hafi umræddan morgun ekið fram á bifreið skammt frá hótelinu og hafi hálf meðvitundarlaus karlmaður verið inni í bifreiðinni. Maðurinn hafi fylgt starfsmanninum inn á hótelið og fengið að hvílast þar. Þegar lögregla kom á vettvang var maðurinn sofandi. Segir í frumskýrslu lögreglu að hann hafi verið áberandi undir áhrifum ólöglegra ávana- og fíkniefna og/eða lyfja. Hann hafi verið sljór í tali og hreyfingum, með útvíkkaða augasteina og rauðeygður. Þegar lögregla hafi innt manninn eftir nafni hafi hann muldrað, hálf sofandi nafnið A-kk-nf. Hann hafi hins vegar gefið upp nafnið A þegar hann var vel vaknaður. Maðurinn var í framhaldinu handtekinn grunaður um vörslu ólöglegra ávana- og fíkniefna. Við komu á lögreglustöð hafi maðurinn gefið upp framangreint nafn og kennitölu við gerð vettvangsskýrslu og leitarheimildar og undirritað skýrslurnar. Í frumskýrslu lögreglu segir að varðstjóri hafi þekkt manninn í sjón sem ákærða í máli þessu en það hafi engu breytt, maðurinn hafi gefið upp nafnið A. Aðspurður um bifreiðina [...] kvað maðurinn vinkonu sína, B, eiga bifreiðina. Samkvæmt rannsóknargögnum reyndist skráður eigandi bifreiðarinnar vera B.

Ný vettvangsskýrsla var tekin fimmtudag 22. október 2015 eftir dvöl mannsins í fangageymslu. Bera gögn málsins með sér að þá hafi maðurinn, sem reyndist vera ákærði í máli þessu, gefið upp rétt nafn og kennitölu. Í framhaldinu var framburðarskýrsla tekin af ákærða.

Ákærði gaf skýrslu við aðalmeðferð málsins. Einnig gáfu skýrslu vitnin C, starfsmaður ION hótels, og B. Framburður ákærða og vitna fyrir dómi verður ekki rakinn, en vikið að honum í niðurstöðukafla að því leyti sem þörf krefur til úrlausnar málsins.

Niðurstaða

Í skýrslugjöf fyrir dómi neitaði ákærði að hafa í umrætt sinn í heimildarleysi og óleyfi hagnýtt sér bifreiðina [...] til aksturs sviptur ökurétti. Eigandi bifreiðarinnar, B, hafi lánað sér bifreiðina umrætt sinn og hafi hann í leiðinni átt að versla fyrir B. Þá hafi vinur hans, A, ekið bifreiðinni umrætt sinn. Að fenginni skýrslu vitnisins B fyrir dómi, þar sem vitnið staðfesti að hafa lánað ákærða bifreiðina umrætt sinn, féll ákæruvaldið frá ákæru á hendur ákærða fyrir nytjastuld sem og fyrir akstur bifreiðar sviptur ökurétti.

Ákærði hefur skýlaust játað þá háttsemi sem honum er gefin að sök, þ.e. vörslu 2,96 gramma af kókaíni og rangar sakargiftir. Með vísan til þess, rannsóknargagna málsins og þar sem dómari taldi ekki ástæðu til að draga í efa að játning ákærða væri sannleikanum samkvæm, er sannað að ákærði hafi gerst sekur um brot gegn 2. gr., sbr. 5. og 6. gr. laga um ávana- og fíkniefni nr. 65/1974 með síðari breytingum, 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingu og 1. mgr. 148. gr. almennra hegningarlaga nr. 19/1940. Ákærði hefur með háttsemi sinni unnið sér til refsingar.

Samkvæmt sakavottorði hefur ákærði frá árinu 2004 hlotið alls níu dóma, gengist tvisvar undir sáttagerð lögreglustjóra og einu sinni undir viðurlagaákvörðun fyrir dómi. Ákærði var fyrst dæmdur fyrir ávana- og fíkniefnalagabrot með dómi 27. júní 2005, og hlaut þá átta mánaða fangelsi, skilorðsbundið í þrjú ár. Ákærði gekkst tvisvar undir sektargreiðslur lögreglustjóra fyrir samskonar brot, þ.e. árið 2008 og 2010. Auk þess hefur ákærði hlotið dóma eða gengist undir viðurlög fyrir rán, þjófnað og nytjastuld, auk brota gegn umferðarlögum Ákærði hlaut síðast dóm 29. apríl 2016 er hann var dæmdur í átta mánaða fangelsi fyrir þjófnað og eignaspjöll. Þau brot sem ákærði hefur nú verið sakfelldur fyrir voru framin fyrir uppkvaðningu þess dóms og verður refsing hans því ákveðin með hliðsjón af 77. og 78. gr. almennra hegningarlaga og þykir hæfilega ákveðin 30 daga fangelsi.

Með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, eru gerð upptæk framangreind fíkniefni líkt og greinir í dómsorði.

Að virtri niðurstöðu málsins þykir rétt, með vísan til 2. málsliðar 1. mgr. 218. gr. laga nr. 88/2008, að ákærði greiði helming 409.200 króna málsvarnarlauna sem og helming 66.000 króna ferðakostnaðar skipaðs verjanda síns, T-kk-ef K-kk-ef hdl. Ákærði greiði einnig helming 194.370 króna þóknunar sem og helming 25.520 króna ferðakostnaðar skipaðs verjanda síns, S-kk-ef K-kk-ef K-kk-ef hrl. Við ákvörðun málskostnaðar og þóknunar hefur verið tekið tillit til virðisaukaskatts

E-kk-nf H-kk-nf, fulltrúi lögreglustjórans á Suðurlandi, flutti málið fyrir ákæruvaldið.

R-kvk-nf T-kvk-nf héraðsdómari kveður upp dóm þennan.

D ó m s o r ð:

Ákærði, A-kk-nf G-kk-nf B-x-x, sæti fangelsi í 30 daga.

Gerð eru upptæk 2,96 g af kókaíni sbr. efnaskrá lögreglu nr. 31355.

Ákærði greiði helming af 409.200 króna málsvarnarlaunum og 66.000 króna ferðakostnaði skipaðs verjanda síns, T-kk-ef K-kk-ef hdl., og helming af 194.370 króna þóknun og 25.520 króna ferðakostnaði skipaðs verjanda síns, S-kk-ef K-kk-ef K-kk-ef hrl. Í báðum tilvikum hefur verið tekið tillit til virðisaukaskatts af málsvarnarlaunum og þóknun verjenda. Sakarkostnaður greiðist að öðru leyti úr ríkissjóði.

R-kvk-nf T-kvk-nf.